google/wiki40b huggingface dataset:
Bladet Vesterålen

Bladet Vesterålen (opprinnelig bare Vesterålen) er en avis som utgis på Sortland i Nordland. Avisen dekker kommunene i Vesterålen (Sortland, Hadsel, Bø, Øksnes og Andøy), samt Lødingen og Kvæfjord. Avisen kommer ut tirsdag – lørdag. Ansvarlig redaktør er Karl-Einar Nordahl.

Historie

Bakgrunnen for etableringen av avisen var at Konrad Nordahl og Magnus Andersen startet trykkeri i Kabelvåg i 1919. De flyttet til Sortland i 1921 og etablerte nytt trykkeri der. Første utgave av Vesterålen kom ut 6. september samme år, med lærer Casper Rønning som redaktør. Fra starten av var avisen organ for fylkeslaget til Norges Socialdemokratiske Arbeiderparti. Rønning sluttet som redaktør i august 1922 og flyttet fra Sortland, og fra nyttår 1923 tok trykkeriet over avisen. Konrad Nordahl ble redaktør og avisen ble partipolitisk uavhengig. Kompanjong Magnus Andersen flyttet i 1925 til Andenes og etablerte Andøya Avis, og K. Nordahls Trykkeri og avisen på Sortland gikk over til å bli en familiebedrift.
Fra starten av kom avisen ut to ganger i uka. I 1926 ble antall utgivelser økt til tre ganger i uka, men dette varte bare i to år. På grunn av papirmangelen under 2. verdenskrig ble det i 1943 redusert til bare én utgivelse i uka.
I perioden 30. mars-31. desember 1949 var avisen eid av partiet Venstre. Fra og med denne perioden kom avisen igjen ut to ganger i uka. Eierskapet gikk imidlertid tilbake til Konrad Nordahl fra årsskiftet 1949/50, og han ble igjen redaktør. Nordahl døde 8. juni 1961, og sønnen Karl Glad Nordahl overtok som redaktør.
I avisens første år dekket den (til tross for navnet) hovedsakelig Sortland og i en viss grad Øksnes og Langenes kommuner. Senere fikk avisen bedre dekning også i Bø, Hadsel (i konkurranse med den eldre Vesteraalens Avis) og dagens Andøy kommune. Lødingen kommune kom med i avisens dekningsområde 1. oktober 1963, og samtidig økte avisen til tre utgivelser i uka. Kvæfjord kommune ble dekket fra 31. januar 1981. I november 1985 økte avisen til fire utgivelser i uka, og fra 25. oktober 1996 er avisen blitt utgitt alle hverdager unntatt mandag.
Avisen endret navn til Bladet Vesterålen 1. januar 1991. Samtidig gikk avisen over til tabloidformat. Selv om avisen regner seg som politisk uavhengig, er Bladet Vesterålen kjent for å være klart og tydelig imot norsk EU-medlemskap. Karl Glad Nordahls sønn Karl-Einar Nordahl overtok som ansvarlig redaktør i 2008.
K. Nordahls Trykkeri overtok trykkingen av Lofotposten og Lofot-Tidende da Lofotpostens trykkeri i Svolvær ble nedlagt 1. oktober 2009. Også Øksnesavisa blir trykket ved dette trykkeriet.
Trirachys

Utseende

Middelsstore til ganske store, slanke, rødbrune trebukker. Antennene er lengre enn kroppen hos hannene, omtrent så lange som kroppen hos hunnene, særlig de innerste leddene er vanligvis kraftige og noe fortykkede. Pronotum er litt smalere enn dekkvingene, med rundede sider, sterkt tverr-rynket. Dekkvingene er nesten jevnbrede.

Utbredelse

Slekten er utbredt i Sørøst-Asia.
Rast

Rast og vei er gamle lengdemål som har blitt brukt gjennom århundrer. Opprinnelig var en rast den distansen man tilbakela til fots før man trengte å hvile. Distansen har variert gjennom tiden og har helst stått i forhold til lengden av et alen i Skandinavia. Likeledes har en rast variert mellom ulike områder og land, og i tid. Rast og vei er dessuten skandinaviske uttrykk som tilsvarer en mil.

Skandinavisk historie

Det er uklart hvilket av de tre uttrykkene rast, vei og mil som var i bruk til enhver tid. Det synes imidlertid klart at mil kom i bruk senest. Om man legger uttrykkenes betydning til grunn kan det synes som om rast kanskje er det mest opprinnelige mellom dette og vei, fordi det beskriver en uavhengig hendelse. Dette er imidlertid svært usikkert. Det har trolig også vært lokale forskjeller med hensyn til hvilket av uttrykkene som ble brukt.
På 900-tallet utgjorde en rast 192 steinkast og ble inndelt i fire fjerdinger (jmfr. uttrykket fjerdingvei), som hver igjen kunne deles inn i ti pilskudd. Dette tilsvarte en distanse på ca. 9 100,8 meter. Utover på 1100-tallet tilsvarte en rast 16000 alen, som da ble videre inndelt i fire fjerdinger á 8 000 fot. Distansen var imidlertid den samme.
Da det ble innført sjællandsk alen i Danmark-Norge i 1541 økte distansen på en rast til ca. 10 121,6 m i Norge, som fortsatt delte rasten inn som fire fjerdinger á 8 000 fot. I Danmark ble imidlertid denne distansen inndelt som 12 000 alen eller tilsvarende 7 591,2 m.
Da fotsystemet ble innført i Danmark-Norge i 1683 ble det samtidig bestemt at en rast (vei eller mil) skulle tilsvare 36 000 fot i Norge og 24 000 fot i Danmark. Dette førte til at distansen for en periode ble lik ca. 11 305 m (basert på en fot á 31,402 cm) i Norge og 7 536,48  i Danmark. Foten ble imidlertid justert til 31,38535 cm i 1698, slik at rasten da ble 11 298,7 m i Norge og 7 532,484 m i Danmark.

Dansk mil

Etter unionsoppløsningen (i 1814) bestemte danskene seg i 1820 for å justere foten til 31,375 cm. En dansk mil ble da tilsvarende 7 530 m for et øyeblikk. Den danske foten ble imidlertid justert på nytt alt i 1834, da den ble satt til 31,385 cm. Dansk mil ble da for en periode like 7 532,4 m. I forbindelse med at danske gikk over til metersystemet ble det bestemt at en dansk mil skulle tilsvare 7 421,43 m eller tilsvarende 4 bueminutter. Slik blir den også definert i dag.
Begrepet brukes ikke i dag, men langs veiene kan det stå eldre milepæler.

Norsk mil

Etter unionsoppløsningen bestemte man i 1824 at en norsk fot skulle tilsvare 31,375 cm. Den norske milen ble da lik 11 295 m. Denne holdt seg slik inntil Norge tilpasset den til metersystemet i 1889. Da ble en norsk mil lik 10 000 m, og slik blir den fortsatt definert.

Svensk mil

Den svenske rasten (veien eller milen) ser ut til i større grad å ha variert enn i Danmark og Norge før 1649, da det ble bestemt at en svensk mil skulle tilsvare 36 000 svenske fot eller ca. 10 688,54 m (tilsvarende 3 600 stenger = 6 000 favner = 18 000 alen). Som i Norge ble den svenske milen tilpasset metersystemet i 1889, og siden har den blitt definert som 10 000 m.
23. november

Navnedag

Klaus. Klement
Navnedagen er etter den gamle klementsmesse til minne om pave Klemens I som ble druknet i Svartehavet ca. år 100, kjent for sitt brev til menigheten i Korint.
Thornton Wilder

Bakgrunn

Thornton Wilder var diplomatsønn og bodde store deler av sin barndom i Kina. Hans eldre bror, Amos, og deres tre yngre søstre, Charlotte, Isabel og Janet, var også forfattere med en viss suksess. Wilder hadde også en tvillingbror, men han døde under fødselen.

Forfatter

Wilder begynte å skrive skuespill mens han gikk på The Thacher School i Ojai, California, hvor han ikke fant seg til rette og ble mobbet av sine medelever som over-intellektuell. Ifølge hans medelever ble han etterlatt til seg selv og gjemte seg i biblioteket, samtidig som han lærte å distansere seg fra nedverdigelsene og forskjellene.
Etter å ha tjenestegjort i kystvakten under første verdenskrig, begynte han på Oberlin College før han begynte på Yale University. Seks år etter han var uteksaminert fra Yale, i 1925, utkom hans første roman, The Cabala. I 1927 kom boken som ga han kommersiell suksess, The Bridge of San Luis Rey og ga han hans første Pulitzer (i 1928). Denne kom på norsk under tittelen Broen San Luis Rey i 1929.
I årene 1930 til 1937 underviste han på University of Chicago. I 1938 og 1943 vant han igjen Pulitzer-prisen, denne gangen for drama for sine skuespill Our Town i 1938 og The Skin of Our Teeth i 1942. 
Under andre verdenskrig tjenestegjorde han i luftvåpenet og mottok flere utmerkelser. Etter krigen underviste han i flere år på University of Hawaii og i lyrikk ved Harvard. Til tross for at han fortrinnsvis så på seg selv om en lærer og sekundært som forfatter, fortsatte han å skrive hele livet sitt. 
Wilder ble i 1956 utnevnt til den tyske ordenen Pour le Mérite für Wissenschaften und Künste. I 1957 mottok han Friedenspreis des Deutschen Buchhandels (de tyske bokhandlernes fredspris) og Presidentens frihetsmedalje (Presidential Medal of Freedom) i 1963. I 1967 vant han National Book Award (den nasjonale bokprisen) for romanen The Eighth Day. Han døde mens han sov, i Hamden i Connecticut, hvor han hadde bodd sammen med sin søster Isabel i mange år.
Wilder har også skrevet komedien The Merchant of Yonkers fra 1938, som kom i ny utgave under tittelen The Matchmaker i 1954, og som dannet grunnlaget for den verdenskjente operetten Hello, Dolly!
El Novillo-demningen

El Novillo-demningen, også kjent som Plutarco Elías Calles, er en statlig eid og drevet demning med vannkraftverk i kommunen Soyopa i delstaten Sonora i Mexico. Kraftverket har en installert produksjonseffekt på 135 MW fordelt på tre turbiner. Anlegget stod ferdigbygget i 1964.
Allomallodon

Utseende

Store (45-55 millimeter), avlange, brunsvarte trebukker. Kroppsformen er jevnbred og litt flat. Kjevene er litt forstørrede hos hannene. Antennene er rundt halvparten så lange som kroppen. Pronotum er trapesformet med sagtakket ytterkant. Dekkvingene er parallellsidige med stumpvinklede @skuldre@, hver dekkvinge med en fin lengderibbe.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten er utbredt fra Panama i nord til delstaten Minas Gerais i Brasil i sør.
Boksing under Panamerikanske leker 1963

Boksing under Panamerikanske leker 1963 ble arrangert i São Paulo i Brasil fra 20. april til 5. mai 1963. Det var totalt 10 vektklasser og Brasil ble beste nasjon med tre gullmedaljer foran USA med to.
Till Fatumeh – Rapport från de osaligas ängder….

Till Fatumeh – Rapport från de osaligas ängder.... er et musikkalbum av Cornelis Vreeswijk, utgitt i 1987. Dette var det siste albumet fra Vreeswijk før han døde bare noen måneder senere.
Mari Kawamura

Landslaget

Mari Kawamura spilte 2 landskamper for Japans kvinnelandslag.
Zestusa

Utseende

Middelsstore, brune smygere.
Bakvingen er trukket ut til en kort stjert, vingene er forholdsvis lange og smale. Oversiden er brun med små, hvite flekker i vingenes ytre del. Undersiden er mer spraglete, gråaktig på bakvingen og gulaktig på forvingen. Larven er kort og trinn, naken, pølseaktig, grønnlig med brun hodekapsel.

Levevis

Artene lever i skog. I alle fall den nordlige Zestusa dorus har larver som lever på eikeslekten (Quercus).

Utbredelse

Artene er utbredt i Mellom-Amerika og det sørvestlige Nord-Amerika.
Daram

Daram (Bayan ng Daram) er en øy og kommune i Filippinene. Kommunen tilhør provinsen Samar og ligger ligger tett inntil øya ved samme navn. Folkemengden var på 35 532 innbyggere.
Øya var del av kommunen Zumarraga frem til den ble utskilt som egen kommune 1. september 1949 ved dekret gitt av president Elpidio Quirino.
Frank Nitti

Liv og virke

Nitti emigrerte til USA som barn sammen med familien og bosatte seg i Brooklyn i New York City. Francesco begynte på offentlig skole og tok forskjellige strøjobber etter skolen for å forsørge familien. Hans 15-årige søster giftet seg med en 24 år gammel mann og hans mor fødte Nittis halvbror Raphael i 1894, og et annet barn, Gennaro, i 1896. Nitti sluttet på skolen etter syvende klasse, og jobbet deretter som fabrikkarbeider og barber. 
Nitti flyttet til Chicago i 1913, jobber som frisør og ble kjent med lovbryterne Alex Louis Greenberg og Dean O'Banion. Han giftet seg med Rose Levitt i Dallas, Texas, den 18. oktober 1917. Frank og Rose Nitti tok ut skilsmisse i 1928, og kort tid senere giftet han seg med Anna Ronga Nitti. Paret adopterte en sønn, Joe. I 1931 ble Frank Nitti og Al Capone dømt for skatteunndragelse og sendt i fengsel, men Nitti fikk bare 18 måneder mot Al Capone sine 11 år. 
Frank Nitti døde på en jernbanestasjon i Nord Riverside i Illinois den 19. mars 1943 i en alder av 57 år, ved selvmord med en pistol. 
Nitti ble gravlagt på Mount Carmel Cemetery i Hillside, Illinois. På denne kirkegården ligger også en rekke andre kjente lovbrytere og mafia-medlemmer som f.eks. Al Capone.
Marcussen & Søn

Marcussen & Søn er et dansk orgelbyggeri, etablert i 1806 av Jürgen Marcussen (1781–1860).  
Jürgen Marcussens orgelbyggeri fikk konsesjon i 1811 og leverte det første store pipeorgelet i 1818. I 1826 fikk Marcussen med seg Andreas Reuter (1798–1847) som kompanjong og firmaet bygget orgelet i Christiansborg slottskirke under navnet «Marcussen og Reuter» i 1829. Firmaet bygget om orglene i  Roskilde domkirke i 1833 og København domkirke i 1836.
Da Andreas Reuter døde i 1847, tok Jürgen Marcussen sønnen Jürgen Andreas (1816–1900) med i ledelsen og firmaet tok navnet «Marcussen & Søn». På denne tiden bygget firmaet orgel i Lunds domkyrka og Nystads nya kyrka i Finland (1865). Senere kom en slektning av Marcussen, Johannes Lassen Zachariassen (1864–1922) med i firmaet. I alle år er det familiemedlemmer som har eid og styrt orgelbyggeriet og i 2002 overlot Jürgen Zachariassen firmaet til datteren Claudia Zachariassen.
Det første Marcussen-orgelet som ble levert til Norge var bygget i Fredrikstad domkirke. Det foreløpig siste Marcussen-orgelet i Norge innvies søndag 25. mars 2012, i Haslum kirke i Bærum. Det er et 15 stemmers orgel med 868 piper, og det blir Marcussen & Søns orgel nr. 1140 siden 1848. Også i Sandefjord kirke, Lindemannsalen ved Norges musikkhøgskole og en rekke andre norske kirker har Marcussen levert større orgler av høy standard. Ellers har firmaet levert orgler over hele verden, blant annet til Japan, USA og Sør-Afrika.  Et av de største prosjektene de har hatt ansvar for, var det 18 m høye orgelet i St. Laurentskerk i Rotterdam, med 85 stemmer. Internasjonalt har Marcussenorglene opparbeidet seg en status som merkevare for høy kvalitet.
Monteath Hills

Monteath Hills er en gruppe fjell i Victory Mountains i Victoria Land, som grenser til Jutlandbreen, Midwaybreen, Pearl Harborbreen og Platabreen. Gruppen omfatter Mount Crowder, Mount Tararua (2550 moh), og Mount Holdsworth. Det ble navngitt av New Zealand Antarctic Place-Names Committee (NZ-APC) i 1983, etter Colin Monteath som var feltoffiser i Antarctic Division i Det newzealandske forskningsdepartementet.
Little Mix

2011: Opprettelse og The X Factor

Perrie Edwards, Jesy Nelson, Leigh-Anne Pinnock og Jade Thirlwall hadde vellykkede auditioner som soloartister for den åttende sesongen av X Factor i 2011, men klarte ikke å komme videre til «bootcamp». Dommerne besluttet likevel å gi dem en ny sjanse til å være en del av gruppe-kategorien. De ble deretter lagt i grupper av dommerne under «bootcamp», med Edwards og Nelson i en gruppe på fire medlemmer, Faux Pas, og Thirlwall og Pinnock i en gruppe med tre medlemmer, Orion. Men ingen av gruppene klarte å komme gjennom til dommerhusene. En senere avgjørelse av dommerne, som fortsatt ikke ville gi slipp på jentene, gjorde det slik at Edwards, Pinnock, Nelson og Thirlwall ble kalt tilbake for å danne gruppen Rhythmix (senere og nåværende Little Mix), dette sendte dem gjennom til dommerhusene.
De kom videre til de direkte sendte sendingene og ble veiledet av Tulisa Contostavlos. Den 26. oktober 2011 kunngjorde Rhythmix at de ville endre navnet grunnet at andre het det samme. Den 28. oktober 2011 ble det kunngjort at gruppens nye navn ville være Little Mix. Gruppa er den første jentegruppen som har kommet seg forbi den 7. direktesendingen. Den 11. desember ble Little Mix utropt som vinnere, noe som gjør dem til den første gruppen noensinne til å vinne showet. Deres vinnersingel var en utgave av Damien Rices sang «Cannonball», som ble utgitt via digital nedlasting fra 11. desember 2011, og på CD den 14. desember 2011. Deres debutsingel toppet den britiske singellisten 18. desember 2011.

Perrie Louise Edwards

Perrie Louise Edwards er født 10. juli 1993, i South Shields, Tyne and Wear. 
Posisjon: Vokalist, danser

Leigh-Anne Pinnock

Leigh-Anne Pinnock er født 4. oktober 1992, i High Wycombe, Buckinghamshire.
Posisjon: Vokalist, danser

Jade Amelia Thirlwall

Jade Amelia Thirlwall er født 26. desember 1992, i South Shields, Tyne and Wear. 
Posisjon: Vokalist, danser

Jessica Louise «Jesy» Nelson

Jessica Louise Nelson er født 14. juni 1991, i Romford, London.
Posisjon: Vokalist, danser
Winged Foot Golf Club

Winged Foot Golf Club er en golfbane med 36 hull beliggende i Mamaroneck i New York. Banen er tegnet av A.W. Tillinghast,  en berømt banearkitekt som også har tegnet Baltusrol og Bethpage Black.
Winged Foot består av to 18-hullsbaner; West Course og East Course. I 2005 rangerte tidsskriftet Golf Digest West Course som den 8. beste banen i USA, og East Course som den 34. beste.
Claude Harmon var pro på Winged Foot da han vant The Masters i 1948. Han er den siste klubbproen til å vinne en major-turnering.
Gyldentall

Gyldentall eller gyllentall (latin aureus numerus) er et årsnummer i den 19-årige månesyklusen, bestemmende for påskens plassering.
I 432 f.Kr. fant den greske astronomen Meton ut at månefasene gjentok seg på de samme datoene hvert 19. år. Denne oppdagelsen ble derfor også kalt for Metons syklus. Metons syklus er 235 synodiske måneder (6 939,69 døgn). Dette tilsvarer igjen nesten nøyaktig 19 tropiske år.
Som utgangspunkt brukte man året 608 e.Kr. som fikk gyldentall 1, og de påfølgende årene fikk dermed gyldentall fra 2 til 19. Den første syklusen lot man begynne i år 1 f.Kr. (år 0 eksisterer ikke). Vi er nå inne i den 106. Meton-syklusen som går fra 2014 til 2033. Gyldentallet ble brukt til å beregne påskens fullmåne, hvoretter påskedagen inntreffer påfølgende søndag. Gyldentallet i den julianske kalenderen, inkludert den gregorianske reformen, kan utregnes ved å dele det aktuelle årstallet med 19 og legge 1 til tallet i resten, slik:
Gyldentallet = (år mod 19) + 1
hvor år er et årstall, og mod gir resten etter en heltallsdivisjon.
Eksempel: Finn gyldentallet for årene 2013 og 2014.
Gyldentallet₂₀₁₃ = 2013 mod 19 + 1 = 18 + 1 = 19
Gyldentallet₂₀₁₄ = 2014 mod 19 + 1 = 0 + 1 = 1
Så 2013 og 2014 hører til hver sin Metons syklus.
Gyldentall ble også brukt på enkelte avanserte primstaver og i runekalendere.
Gyldentallet hadde praktisk anvendelse så lenge den julianske kalenderen var i bruk.
The Perfect Score

Handling

Kyle (Chris Evans), Matty (Bryan Greenberg), Francesca (Scarlett Johansson), Roy (Leonardo Nam), Anna (Erika Christensen) og Desmond (Darius Miles) er seks tenåringer som går på high school og som har vidt forskjellige utgangspunkt. Men felles for dem alle er at de føler seg presset til å gjøre det bra på eksamen. De kommer i kontakt med hverandre og bestemmer seg for å bryte seg inn på skolen og stjele svarene. Men sikkerheten er svært høy, og de støter på mange komplikasjoner underveis mens de samtidig også skaper bånd til hverandre.
Orrviken

Orrviken er et tettsted i Östersund kommune i Jämtlands län i landskapet Jämtland i Sverige. I 2010 hadde tettstedet 262 innbyggere.
Godterismokk

En godterismokk er en type godteri av vingummi formet som en smokk. Godterismokker finnes i flere ulike farver, smaker og størrelser. De finnes med blant annet frukt-, lakris- og colasmak, og inneholder blant annet gelatin, søtningsmiddel og farvestoff. Godterismokker selges både som smågodt og i pose. Foretaket Haribo er en av de større produsentene.
Bjørn Ingvaldsen

Bakgrunn og arbeid

Ingvaldsen har bakgrunn fra Televerket og har arbeidet ved Arkeologisk museum i Stavanger.
Han har også vært journalist. 
Ingvaldsen debuterte i 1995 med novellesamlingen Landskap med gul Lada. I 1999 kom Jada, jada, jada, den første boka i serien om Elias og hans umulige bestemor. I 2000 ga han ut Jeg er berømt, om Espen Herbert. 
Ingvaldsen var valgt som leder av organisasjonen Norske Barne- og Ungdomsbokforfattere fra 2011 til 2017. I perioden 2004 til 2010 var han medlem av styret i samme organisasjon. Han var styremedlem i NORLA, forvaltningsorganet for oversettelse av norsk litteratur til utlandet (2011-2017) og styremedlem i Foreningen !les (2011-2017).
Ingvaldsen er representert i en rekke antologier. Hans bøker er oversatt til blant annet tysk, italiensk, dansk og fransk.
Sørsalten

Sørsalten er en fjord i Nærøy kommune i Trøndelag. Fjorden strekker seg 22 kilometer østover på sørsida av øya Kvingra til Saltbotnet i bunnen av fjorden. Fjorden har innløp gjennom Ottersøystraumen og Klungvikstraumen i vest, like sør for tettstedet Ottersøya.  Ved Halsodden på nordsiden går Remmastraumen nordover langs østsiden av Kvingra. Sundet er spesielt smalt, bare cirka 5 meter på det smaleste.
Det ligger flere småbruk langs fjorden på begge sider og på nordsiden på Kvingra ligger grenda Søråa.
Fv525 går langs deler av nordsiden i den innerste delen av fjorden, mens fylkesvei 770 går langs deler av sørsiden. Lenger ute går Fv542
Retten til familie

Handling

Filmen er basert på en sann historie. Janine (Brooke Shields) og hennes lesbiske kjæreste Sandy (Cherry Jones) får barnet Heather ved kunstig befruktning. Janine føler at hun endelig har funnet lykken i livet. Fem år senere dør Sandy, og hennes beregnende foreldre (Anne Meara og Al Waxman) søker om foreldreretten bak Janines rygg. Dermed begynner den vanskelige kampen om foreldreretten. Etter en lang strid vinner Janines advokat (Whoopi Goldberg) etter at hun finner igjen en videofilm tatt av Sandy, hvor hun uttrykker sin kjærlighet for både Heather og Janine.

Produksjon

Filmen ble regissert av Maggie Greenwald og skrevet av Robert L. Freedman. Barbra Streisand, Whoopi Goldberg, Cis Corman, Craig Zadan og Neil Meron var utøvende produsenter.
Sykepleier

Sykepleier eller sjukepleier (tidligere sykepleierske, sykesøster eller bare søster) er yrkestittel som benyttes av personer med høyere utdanning i sykepleie. Sykepleiere jobber i alle deler av helsetjenesten, og er sammen med annet helsepersonell ansvarlige for sikkerheten og rekonvalesensen til akutt eller kronisk syke eller skadde mennesker, forebyggende helsetiltak, og behandling av livstruende tilstander i mange forskjellige helsesammenhenger. Sykepleiere har en nøkkelfunksjon innen pleie- og omsorgstjenesten i kommunene. Sykepleierens særegne funksjon er ifølge Norsk Sykepleierforbund «å fremme helse og hjelpe personer som har eller kan bli utsatt for sykdom/helsesvikt, med å ivareta sine grunnleggende behov».

Utdannelse

Sykepleierutdanningen i Norge er treårig, og nyutdannede sykepleiere i dag har bachelorgrad i sykepleie. I dag er det 46 høgskoler som tilbyr sykepleierutdanning. Det er også mulig å studere sykepleie utenlands, men studenten må da søke spesielt om autorisasjon for å få jobbe i Norge.

Autorisasjon

I Norge er det Statens autorisasjonskontor for helsepersonell (SAFH) som gir sykepleiere (og 28 andre yrkeskategorier) autorisasjon som helsepersonell, og hver enkelt får et eget registreringsnummer i Helsepersonellregisteret (HPR).
Autorisasjonen skal sikre at sykepleieren har de nødvendige kvalifikasjoner for yrket og dermed ivareta pasientenes sikkerhet. Autorisasjon opphører ved fylte 75 år. Sykepleiere som ønsker å jobbe som sykepleier etter fylte 75 år, må søke om lisens.
Tittelen «sykepleier» er en beskyttet yrkestittel med hjemmel i Lov om helsepersonell m.v. (helsepersonelloven). Personer uten autorisasjon har ikke adgang til å bruke samme tittel eller tittel som ligner eller kan gi inntrykk av at vedkommende har autorisasjon.

Spesialisering

Spesialisering skjer ofte etter at sykepleieren har jobbet i noen år. For de fleste spesialutdanningene er det krav om to års klinisk erfaring som sykepleier før en kan begynne på videreutdanning. Utdanning som gir spesialistkompetanse i sykepleie skjer ved universiteter og høgskoler og fører i flere tilfeller til en mastergrad. Utdanningen tar fra 1,5 år til 2 år.
Noen sykepleiere er spesialsykepleiere, med etter- og videreutdanning i spesialfelter som anestesisykepleie, intensivsykepleie, revmatologisk sykepleie, nevrosykepleie, barnesykepleie, operasjonssykepleie, aldring- og eldreomsorg eller psykiatrisk sykepleie for å nevne noen. Jordmødre og helsesykepleiere er også spesialsykepleiere.

Samarbeid

Sykepleiere samarbeider nært med andre grupper i helsetjenesten, blant andre leger, ambulansearbeidere, fysioterapeuter, hjelpepleiere, omsorgsarbeidere og andre helseprofesjoner. Det viktigste samarbeidet er naturligvis mellom sykepleieren og pasienten.